Compromís guanya les Eleccions Municipals a Bétera amb el 27% dels vots
27 de maig de 2019

La jornada electoral de les Eleccions Municipals i Europees celebrada ahir a Bétera va transcórrer amb total normalitat en els col·legis del municipi. Les 27 taules es van constituir sense incidents i a les 9.00 del matí els veïns i veïnes del municipi començaven a votar.

L'índex de participació va ser del 64,09%, 11.528 ciutadans van exercir el seu dret al vot, una xifra una mica inferior a la de 2015 que va ser del 69,82% i 11.892 vots emesos.

A les 20.00 hores es tancaven els col·legis electorals i començava el recompte. Primer va caldre comptabilitzar els resultats de les Eleccions Europees. El PSOE va aconseguir ser el partit més votat amb 2.629 vots (23,06%), seguit de C’s amb 2.373 vots (20,81%), PP amb 2.217 (19,45%), Compromís per Europa amb 1.417 vots (12,43%), Vox amb 1.318 (11,56%) i Unides Podem amb 925 vots (8,11%).

Passades les 22.30 hores a les taules començava el recompte de les paperetes de les Eleccions Municipals i al centre de dades de l'Ajuntament de Bétera aplegaven els primers resultats per taules. Un procés llarg que va durar fins a prop de la 1 de la matinada, quan arribava el recompte de l'última taula procedent de l'edifici La Penya.

Amb el 100% dels vots escrutats el partit més votat en la localitat ha sigut Compromís per Bétera amb 3.097 vots (27,02%), per la qual cosa l'actual Alcaldessa de Bétera, Cristina Alemany, torna a ser la candidata més votada a Bétera i aconsegueix 6 edils, els mateixos edils que en 2015 i 426 vots més.

El segon partit més votat és el PP amb 2.064 vots i 4 regidors, 2 menys que en les passades eleccions municipals.

La coalició Mas Camarena - Torre en Conill es consolida com la tercera força més votada amb 2.012 vots (17,55%) i aconsegueix 4 regidors, un més que en 2015.

El PSOE suma 1.421 vots (12,40%) i aconsegueix la mateixa representació que en 2015, 3 regidors. C’s aconsegueix els 1.399 vots (12,21%) i aconsegueix 3 regidors (un més que en 2015); i VOX amb 920 vots (8,03%) aconsegueix entrar a l'Ajuntament de Bétera amb 1 regidor.

La coalició Unides Podem obté 479 vots i no aconsegueix la xifra del 5% necessaria per a tindre representació en el consistori.

Pactes de govern

La majoria absoluta a Bétera és d'11 regidors pel que ara toca esperar que els partits comencen a moure fitxa per a conéixer possibles aliances que els permeta formar govern.

Hi ha de temps fins al dissabte 15 de juny. 20 dies després dels comicis se celebraran al mateix temps els Plens consistorials en els quals es formaran tots els ajuntaments. Este dia els regidors prendran possessió de la seua acta i votaran al candidat o candidata a l'alcaldia de Bétera.

La Llei de Règim Local no permet negociacions llargues. En el ple municipal es produirà una sola votació i serà triat qui aconseguisca la majoria absoluta de vots. Si cap ho aconsegueix, serà directament proclamada alcaldessa la candidata amb major nombre de vots en les eleccions, que en este cas seria Cristina Alemany de Compromís per Bétera.